Die Britse en Ierse Leeus (voorheen bekend as die Britse Eilande en tot 2001 bekend as die Britse Leeus) is 'n internasionale rugbyspan wat bestaan uit 'n keuring van die beste spelers van Engeland, Ierland, Skotland en Wallis. In rugbykringe word daar na die vier internasionale rugbyunies gesamentlik as die "Tuisnasies" (Engels: Home Nations) verwys en daarom word daar soms van die Leeus as die "Tuisnasiesspan" gepraat. Leeuskeurders kan ook spelers kies wat nie voorheen in toetse vir hul unies gespeel het nie, maar dit gebeur uiters selde. Gekombineerde rugbyspanne van die Verenigde Koninkryk van Groot-Brittanje en Ierland het vanaf 1888 toere na die Suidelike Halfrond onderneem. Die eerste toer is as 'n kommersiële onderneming aangepak, sonder amptelike ondersteuning, maar die ses besoeke wat daarop gevolg het voor die 1910-toer na Suid-Afrika (die eerste wat deur 'n komitee van die vier Tuisunies gekies is) het al hoe groter ondersteuning van die owerhede geniet. Slegs een van dié het egter verteenwoordigers van al vier nasies ingesluit.